**Стручна биографија**

Др Јелена Пешић је рођена у Београду, општина Савски Венац, Република Србија, 17. децембра 1986. године. Основну школу и гимназију је завршила у Земуну. Основне студије је уписала 2005. године на Физичком факултету, Универзитет у Београду, на смеру за Теоријску и експерименталну физику. Основне студије је завршила у јануару 2013. године са темом дипломског рада: “Примена GPU програмирања у DFT прорачунима”, ментор Др Радош Гајић. Докторске студије је уписала на Физичком факултету, Универзитет у Београду, школске 2012/13. године, ужа научна област: Физика Кондензоване Материје и Статистичка Физика. У Центру за физику чврстог стања и нове материјале Института за физику у Београду 06. новембра 2013. године је запослена као истраживач-приправник на пројекту ОИ171005 “Физика уређених наноструктура и нових материјала у фотоници”. Јелена Пешић је дисертацију под називом „Investigation of Superconductivity in Graphene and Related Materials Based on Ab-initio Methods“ (Истраживање суперпроводности у графену и сличним материјалима коришћењем ab-initio метода) одбранила 4. децембра 2017. године на Физичком факултету Универзитета у Београду. Ментор дисертације је Др Радош Гајић.

Др Јелена Пешић се бави теоријским истраживањем електронских и вибрационих особина као и електрон-фонон интеракције у графену и сличним 2Д материјалима коришћењем ab-initio метода на бази теорије функционала густине (ДФТ). Ангажована је и на експерименталном делу пројекта који се бави механички ексфолираним графеном и другим 2Д материјалима.

За време докторских студија Јелена Пешић је учествовала у три интернационална пројекта. Први је пројекат билатералне сарадње са НР Кином и Универзитетом у Шангају, који се бави специфичним собинама нормалног стања у суперпроводном REBCO кристалу. Други је билатерални пројекат са Аустријом, Универзитет у Леобену и трећи је пројекат Texas A & M Универзитета у Катару који се бави истраживањем утицаја субстрата на интеркалирани графен. У току 2015. године Др Јелена Пешић је учествовала и на пројекту билатералне сарадње са Немачком, Универзитет у Потсдаму, о коришћењу графена као заштитног слоја за органске наноструктуре. У јануару 2017. Др Јелена Пешић је учествовала у школи “Advanced Workshop on High-Performance & High-Throughput Materials Simulations using Quantum ESPRESSO" организованој од стране International Center for Theoretical Physics у Трсту, Италија. Током докторских студија је остварила сарадњу са Johannes Kepler Универзитетом у Линцу, Аустрија, као сарадник у оквиру Zentrum für Oberflächen- und Nanoanalytik који води проф. др. Курт Хингерл. У периоду 2014-2015 Јелена Пешић је учествовала у иновационом пројекту Министарства просвете, науке и технолошког развоја Републике Србије који је истраживао коришћење течних дисперзија графена као мастила за флексибилну штампану електронику.

У току 2017. године кандидат је писала 3 предлога пројекта: TWINNING пројекат са Аустријом, Италијом и Француском, пројекат билатералне сарадње са Аустријом и Ерасмус+ пројекат са Јоханес Кеплер Универзитетом у Аустрији.

До сад има објаљених 8 радова у међународним часописима, 2 категорије М21а, 3 категорије М21 и 3 категорије М22, као и 17 учешћа на конференцијама и школама. Према сервису Google Scholar Др Јелена Пешић има 51 цитат (фебруар 2018). Била је рецензент једног рада у часопису Zeitschrift für Naturforschung A - A Journal of Physical Sciences (IF: 1.432) и у часопису Journal of Physics and Chemistry of Solids (IF: 2.059). Др Јелена Пешић је учествовала у изради мастер рада Андријане Шолајић под називом „Одређивање електронских и фононских својстава графена допираног стронцијумом и итербијумом ДФТ методом“. 2013 године је била члан огранизационог одбора конференције “Photonica’13”, која је одржана у августу 2013. године у Београду.